I langt de fleste tilfælde tilpasses tidspunktet for anvendelse og virkningens varighed for hver af disse retsakter automatisk efter den nye udtrædelsesdato, og der er derfor ingen grund til at ændre teksterne. I visse retsakter er der fastsat datoer for udløbet af deres gyldighedsperiode. Kommissionen vil se på, hvorvidt der er brug for en teknisk justering af disse retsakter for at tage højde for den nye tidsplan, inden de udløber.

Kommissionen har undersøgt alle foranstaltninger på EU-niveau for at vurdere, hvorvidt de stadig er egnede til formålet set i lyset af forlængelsen af fristen i henhold til artikel 50, stk. 3, i TEU. På grundlag af denne undersøgelse mener Kommissionen, at disse lovgivningsmæssige og ikkelovgivningsmæssige EU-retsakter fortsat opfylder de fastsatte målsætninger. Der er derfor ingen grund til at ændre deres indhold. Kommissionen har ikke til hensigt at træffe nye foranstaltninger forud for den nye udtrædelsesdato.

Som erklæret i den fjerde meddelelse om forberedelserne til brexit af 10. april 2019 er Kommissionen klar til at yde finansiel støtte for at afbøde virkningerne i de mest berørte områder og sektorer under hensyntagen til de midler, der er tilgængelige, og de tilpasninger på EU-budgettets udgifts- og indtægtsside, som kan blive resultatet af en udtræden uden en aftale. I forbindelse med støtte af mere øjeblikkelig karakter til berørte interessenter tilbyder EU's regler om statsstøtte fleksible løsninger for så vidt angår nationale foranstaltninger.

Som Kommissionen hele tiden har understreget, kan beredskabsforanstaltningerne kun afbøde de væsentligste forstyrrelser ved en udtræden uden aftale. Om end Kommissionen ikke kan sige noget om de forskellige scenariers mulige økonomiske konsekvenser, er det klart, at det, hvis Det Forenede Kongerige træder ud af Unionen uden en aftale, vil få alvorlige negative økonomiske konsekvenser, og at disse konsekvenser vil være langt større for Det Forenede Kongerige end for medlemsstaterne i EU27. Hvis medlemsstaterne og interessenterne forbereder sig, vil de formentlig være mindre udsat for de negative virkninger ved en udtræden uden aftale. Et højt beredskabsniveau i alle økonomiens sektorer vil ligeledes være med til at afbøde de negative virkninger.

Det Europæiske Råd (artikel 50) har besluttet at gøre status over fremskridtene på sit møde den 20.-21. juni 2019. Som input til denne evaluering og som opfølgning på de fire foregående meddelelser om brexitforberedelserne og -beredskabet gør Kommissionen i nærværende meddelelse status over de forberedelses- og beredskabsforanstaltninger, som Den Europæiske Union og EU27-medlemsstaterne har truffet, konsekvenserne af forlængelsesperioden og eventuelt resterende forberedende arbejde, der skal udføres. Kommissionen opfordrer medlemsstater og interessenter til at bruge den tid, forlængelsen varer, til at sikre sig, at alle nødvendige forberedelses- og beredskabsforanstaltninger er på plads.

I visse sektorer har virksomhederne i marts 2019 oplyst, at de ikke havde tilstrækkelig tid til at tilpasse sig. Kommissionen opfordrer kraftigt interessenterne til at gøre brug af den ekstra tid frem til den 31. oktober 2019 for at sikre, at de har truffet alle nødvendige foranstaltninger for at forberede sig på Det Forenede Kongeriges udtræden. De bør sikre, at de nødvendige foreskrevne tilladelser er på plads, at de har taget alle administrative skridt vedrørende grænseoverskridende handel og de nødvendige tiltag, når det drejer sig om flytning, selskabsmæssig omstrukturering eller tilpasning af kontrakter. Det vil navnlig ikke være muligt at bringe produkter, der ikke opfylder de nødvendige krav eller har de nødvendige godkendelser, på EU-markedet. Som det fremgår af ovenstående har Kommissionen ikke nogen planer om at vedtage nye foranstaltninger til brug i et eventuelt scenarie uden en aftale eller om at kompensere for aktørernes manglende forberedelser. Kommissionen mener, at den ekstra tid, som forlængelsen giver, i princippet er tilstrækkelig til, at aktørerne kan tilpasse sig, så det selv i tilfælde, hvor der er mulighed for undtagelser, ikke er nødvendigt at gøre brug heraf.

Nationale, regionale og lokale myndigheder i EU27-medlemsstaterne har spillet en central rolle i det forberedende arbejde forud for Det Forenede Kongeriges udtræden. Samtlige EU27-medlemsstater har vedtaget lovgivning og strategier og foretaget praktiske forberedelser. Medlemsstaterne bør, ligesom Kommissionen har gjort det med hensyn til EU's beredskabsforanstaltninger, gennemgå deres nationale beredskabsforanstaltninger for at sikre, at de fortsat er egnede til formålet set i lyset af forlængelsen af perioden i henhold til artikel 50, stk. 3. I tilfælde af en udtræden uden aftale skal de endelige forberedende foranstaltninger finde anvendelse senest fra den 1. november 2019.

Borgernes ret til ophold og social sikring

Hvad angår britiske statsborgeres opholdsrettigheder har EU27-medlemsstaterne forberedt eller vedtaget nationale beredskabsforanstaltninger før den 12. april 2019 for at sikre, at statsborgere i Det Forenede Kongerige og deres familiemedlemmer, som ikke er EU-borgere, lovligt kan blive boende i den periode, der følger umiddelbart efter en udtræden uden en aftale. Kommissionen har arbejdet sammen med EU27-medlemsstaterne for at sikre ensartethed i den generelle tilgang, i erkendelse af, at der er brug for national fleksibilitet, da medlemsstaterne står over for forskellige udfordringer afhængig af deres retlige og administrative systemer og af antallet af britiske statsborgere, der bor på deres område.

For at skabe yderligere klarhed over situationen har Kommissionen i tæt samarbejde med EU27-medlemsstaterne udarbejdet en liste over nationale foranstaltninger vedrørende opholdsrettigheder, der findes på Kommissionens websted om brexitforberedelserne . Kommissionen vil fortsat ajourføre denne oversigt med de seneste input fra EU27-medlemsstaterne. Kommissonen opfordrer EU27-medlemsstaterne til at fortsætte deres opsøgende indsats over for statsborgere i Det Forenede Kongerige, som bor på deres område. Kommissionen minder om, at det har høj prioritet at beskytte den juridiske status, som statsborgere i Det Forenede Kongerige, der allerede bor i EU, har.

For vidt angår EU-borgere, der bor i Det Forenede Kongerige, kan den britiske regerings tilgang findes på regeringens websted.

Som forklaret i den fjerde meddelelse om forberedelserne til brexit af 10. april 2019 har Kommissionen også arbejdet sammen med EU27-medlemsstaterne om at supplere beskyttelsesniveauet for retten til ophold og social sikring som fastsat i EU's forordning om beredskab i tilfælde af et scenarie uden aftale. Det betyder, at der skal anlægges en ensidig, koordineret beredskabstilgang på alle forsikrede personer, hvis rettigheder er knyttet til Det Forenede Kongerige inden udtrædelsesdatoen. Derefter kan EU27-medlemsstaterne vælge ensidigt at anvende princippet om sammenlægning på de pågældende personers beskæftigelses-, forsikrings- og opholdsperioder i Det Forenede Kongerige efter udtrædelsen eller træffe yderligere ensidige foranstaltninger. De kan ligeledes overveje at give personer, som er forsikrede i Det Forenede Kongerige, adgang til sundhedspleje på deres område. Kommissionen har udarbejdet en oversigt over nationale foranstaltninger, som bekræfter, at en koordineret tilgang – til trods for visse forskelle medlemsstaterne imellem med hensyn til de trufne foranstaltninger, der afspejler deres særlige forhold – sikrer et ensartet grundlæggende beskyttelsesniveau i alle EU27-medlemsstater. EU27-medlemsstaterne bør bruge forlængelsesperioden på at nå ud til borgerne og sikre, at de kan tilgå de oplysninger, de har brug for for at forberede sig på Det Forenede Kongeriges udtræden.

Lægemidler, medicinsk udstyr og kemiske stoffer

Der er to typer af humanmedicinske lægemidler og veterinærlægemidler, der bliver påvirket af Det Forenede Kongeriges udtræden: De, som godkendes centralt af Europa-Kommissionen, og de, som godkendes nationalt af medlemsstaterne. Pr. 12. april 2019 var blot få centralt godkendte produkter (omkring 1 %) ikke bragt i overensstemmelse med reglerne. Om end situationen er overkommelig, er det både i medicinalindustriens og patienternes interesse, at der bliver taget hånd om den. Det Europæiske Lægemiddelagentur (EMA) er nu tæt på at have bragt de produkter, der godkendes centralt, i overensstemmelse med reglerne. Der skal dog stadig gøres en indsats med hensyn til de produkter, der godkendes på nationalt niveau. Industrien opfordres kraftigt at bruge forlængelsesperioden til at bringe de resterende lægemidler i overensstemmelse med reglerne inden den 31. oktober 2019 i tæt samarbejde med EMA og de nationale lægemiddelagenturer. Hvad angår flytningen af faciliteter til batchprøvning fra Det Forenede Kongerige til EU27-medlemsstaterne offentliggjorde Kommissionen i marts 2019 en vejledning til virksomhederne i, hvordan de kan opnå en midlertidig undtagelse, hvis de opfylder visse krav. Om end spørgsmålet er mindre relevant grundet forlængelsen af perioden i henhold til artikel 50, stk. 3, er vejledningen stadig gyldig både for centralt og nationalt godkendte produkter, således at flytningen af batchafprøvningsstedet til EU27 hurtigt kan færdiggøres.

Dertil kommer, at overførslen af certifikater for medicinsk udstyr fra de britiske bemyndigede organer til EU27-medlemsstaternes bemyndigede organer er i gang. Adskillige bemyndigede organer i Det Forenede Kongerige er ved at etablere nye organer i EU27-medlemsstaterne eller samarbejder med bemyndigede organer i EU27 om at overføre deres kunders certifikater til EU27-medlemsstaterne. Om end der inden den 12. april 2019 var gjort gode fremskridt med hensyn til overførsel af certifikater, er der stadig brug for en stor indsats for at sikre fuld overholdelse inden den 31. oktober 2019. I de tilfælde, hvor bemyndigede organer i Det Forenede Kongerige ikke vil være i stand til at overføre alle deres kunders certifikater i tide, opfordres producenterne kraftigt til selv at tage vare om overførslen af deres certifikat til et bemyndiget organ i en EU27-medlemsstat. Medlemsstaterne bør hjælpe virksomhederne med at fokusere på deres beredskabsforanstaltninger for kritiske produkter og på at finde et bemyndiget organ i EU27, så de rettidigt kan få overført deres certifikater. Medlemsstaterne drøfter jævnligt spørgsmålet, navnlig inden for rammerne af den brexit-taskforce, der er nedsat under netværket af kompetente myndigheder inden for medicinsk udstyr, og er regelmæssigt i kontakt med Kommissionen. Kommissionen mener, at forlængelsen af perioden under artikel 50, stk. 3, indtil den 31. oktober 2019 giver tilstrækkelig tid til at færdiggøre både overførslen af certifikater og tilpasningen af varemærkningen.

For så vidt angår kemiske stoffer er REACH-registreringen af 463 stoffer ved udgangen af april 2019 blevet overført til EU27-medlemsstaterne, mens 718 stadig kun er registreret af registranter i Det Forenede Kongerige. Det Europæiske Kemikalieagentur (ECHA) har åbnet et "brexit-vindue" i REACH-IT for at tage de nødvendige skridt til overførslen af deres REACH-registreringer forud for udtrædelsesdatoen. Efter den seneste forlængelse af perioden i henhold til artikel 50, stk. 3, er ECHA brexit-vinduet åbent indtil den 31. oktober 2019. Virksomheder med registranter etableret i Det Forenede Kongerige, som endnu ikke har overført deres registreringer til EU27-medlemsstater, opfordres kraftigt til at gøre brug af denne mulighed og række ud til og koordinere med EU27-baserede registranter og downstreambrugere. Hvis registreringerne ikke er overført, kan de pågældende kemikalier fra og med udtrædelsesdatoen ikke bringes på markedet i EU. Hvad angår REACH-godkendelser skal ansøgere om godkendelse, der er etableret i Det Forenede Kongerige, overføre deres ansøgning til en virksomhed etableret i EU27 for at undgå forsyningsafbrydelser.

Told, indirekte beskatning og grænsekontrolsteder

På området told og indirekte beskatning har Kommissionen forud for den forrige udtrædelsesdato arrangeret talrige tekniske møder og offentliggjort told-, moms- og punktafgiftsvejledninger. Der er frem til udtrædelsesdatoen planlagt en række tværsektorielle drøftelser med de nationale administrationer for at gøre status. Indsatsen fokuserer også på at give nationale toldmedarbejdere særlig uddannelse gennem workshops, onlinevideoer eller animationsfilm og på at organisere fast track-programmer for rekruttering af nyt toldpersonale og omskoling af eksisterende personale.

Desuden fortsætter Kommissionen den flersproglige kommunikationskampagne, der blev lanceret den 18. februar 2019, for at nå ud til EU's virksomheder og alle andre interessenter og bistå dem i deres forberedelser på Det Forenede Kongeriges udtræden. Af kommunikationsværktøjer kan nævnes et særligt websted, brochurer, en toldvejledning og webbaserede forklaringer på de tekniske løsninger, der er ved at blive indført for at sikre, at Unionens toldkodeks gennemføres for så vidt angår Det Forenede Kongerige i tilfælde af et scenarie uden aftale.

De nationale administrationer har foretaget betydelige investeringer i infrastruktur og menneskelige ressourcer, hovedsageligt i de medlemsstater, som er de primære indgangs- og udgangspunkter for Den Europæiske Unions handel med Det Forenede Kongerige. Medlemsstaterne arbejder også sammen med Kommissionen med hensyn til uddannelses- og kommunikationsindsatsen for at nå ud til de økonomiske operatører og interessenter.

Det store antal berørte aktører taget i betragtning er det svært at fastslå virksomhedernes præcise forberedelsesniveau på toldområdet, men statistikken viser, at der er gjort en indsats.

For det første er antallet af registrerings- og identificeringsnumre for økonomiske operatører (EORI), som tildeles alle operatører, der registeres af toldmyndighederne til brug for fremtidige import-/eksportaktiviteter, vokset betydeligt fra februar til marts 2019. Kommissionen har i den forbindelse præciseret, at de økonomiske operatører kan indgive de nødvendige oplysninger og tage de fornødne skridt for at blive registreret forud for udtrædelsesdatoen. For det andet er antallet af ansøgninger om status som autoriseret økonomisk operatør (AEO), der letter og forenkler visse toldformaliteter, ligeledes vokset . Disse tendenser viser, at interessenterne i stigende grad er forberedt for så vidt angår toldprocedurerne, men det betyder ikke, at alle fornødne forberedelsesforanstaltninger er blevet truffet. Tildeling af EORI-nummer og AEO-status er kun nogle af de foranstaltninger, de økonomiske operatører skal træffe for at forberede sig på et scenarie uden aftale, der f.eks. kan føre til ændringer i logistisk og operationel planlægning eller mulig ansættelse af toldeksperter. Endelig bør den intensiverede indsats ikke begrænses til lande, der ligger tæt på Det Forenede Kongerige. Enhver virksomhed i EU27, der har til hensigt fortsat at handle med Det Forenede Kongerige efter udtrædelsesdatoen, bør tage skridt og kontakte de nationale toldmyndigheder for at sikre sig, at alle nødvendige forberedelser er foretaget.

På området sundheds- eller plantesundhedskontrol (SPS) har EU27-medlemsstaterne etableret nye grænsekontrolposter eller udvidet eksisterende poster ved indgangspunker for import fra Det Forenede Kongerige til EU. Som det fremgår af ovenstående vil den ikkelovgivningsmæssige retsakt, der godkender disse grænsekontrolposter, skulle vedtages igen set i lyset af den seneste forlængelse af perioden under artikel 50, stk. 3. I mellemtiden bør EU27-medlemsstaterne bruge den ekstra tid på at evaluere behovet for yderligere tilpasninger af disse grænsekontrolsteder for at sikre, at de er fuldt ud funktionelle fra starten. Derudover har Kommissionen regelmæssig kontakt med de mest berørte medlemsstater, så en landbro mellem Irland og resten af Den Europæiske Union via Det Forenede Kongerige kan etableres hurtigt i tilfælde af et scenarie uden aftale, herunder støtte fra de nødvendige it-systemer.

Transport

Hvad angår lufttransport indeholder forordning om beredskab (EU) 2019/502 en særlig mekanisme, som sikrer, at luftfartselskaber i EU fortsat kan overholde kravet om EU-majoritetsejerskab og -kontrol efter Det Forenede Kongeriges udtræden. Luftfartsselskaberne havde 15 dage fra forordningens ikrafttræden (dvs. fra den 28. marts 2019) til at indgive en plan til hver national tilladelsesudstedende myndighed, som beskriver de foranstaltninger, der vil blive truffet for at opnå fuld overholdelse af kravene. De kompetente tilladelsesudstedende myndigheder har to måneder til at vurdere, hvorvidt foranstaltningerne sikrer overholdelse, og de skal underrette Kommissionen og luftfartsselskabet om deres vurdering. I henhold til forordningen om beredskab har de berørte luftfartsselskaber frem til den 30. marts 2020 til at gennemføre foranstaltningerne og fuldt ud overholde EU-reglerne om ejerskab og kontrol. Processen er i gang, og Kommissionen er regelmæssigt i kontakt med de nationale myndigheder. Forordningen om beredskab gør det også muligt for britiske luftfartsselskaber at indgive ansøgninger om tilladelse til at operere i de medlemsstater, de ønsker at operere i. Disse bestemmelser har ligeledes været gældende siden den 28. marts 2019.